S-60/2014

Mál þetta, sem dómtekið var 30. maí sl., er höfðað með ákæru lögreglustjórans á Akureyri, útgefinni 24. mars sl. á hendur X. Z og Y, fyrir eftirtalin fíkniefna- og umferðarlagabrot;

I.

Gegn ákærða X, fyrir að hafa föstudaginn 17. febrúar 2012, í söluskyni og/eða dreifingarskyni, keypt í Reykjavík og fengið sent með flugfragt til Akureyrar 10,15 grömm af kókaíni, en lögreglan lagði hald á efnið og handtók ákærða á Akureyrarflugvelli, þegar hann kom þangað til að ná í sendinguna.

Telst þetta varða við 2. gr., sbr. 5. gr. og 6. gr. laga um ávana og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

II.

Gegn ákærða Y fyrir að hafa miðvikudaginn 4. apríl 2012, í sölu og dreifingarskyni flutt frá Reykjavík til Akureyrar 26,87 grömm af kókaíni, en lögreglan stöðvaði akstur hans á Ólafsfjarðarvegi við Hörgárbrú og leitaði í bifreiðinni og gegn ákærðu X og Z fyrir að hafa staðið saman að því að kaupa 19,90 grömm af þessu efni í sölu og dreifingarskyni og fá meðákærða til að flytja efnið með sér frá Reykjavík.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

III.

Gegn ákærða Y, fyrir að hafa ofangreindan miðvikudag ekið bifreiðinni UMJ07, undir áhrifum fíkniefna (í þvagi mældist tetrahýdrókannabínólsýra) frá Reykjavík, áleiðis til Akureyrar, uns lögreglan á Akureyri stöðvaði akstur hans á ofangreindum stað við Hörgárbrú.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, með síðari breytingum.

IV.

Gegn ákærða Z fyrir að hafa sunnudaginn 12. ágúst 2012, verið með í vörslum sínum á tjaldstæði við Dalvíkurskóla við Mímisveg á Dalvík 3,52 grömm af kókaíni og 20 töflur af ecstasy (MDMA)

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrám nr. 22.227, 22.519 og 23.435, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnframt er gerð sú krafa að ákærði Y sæti sviptingu ökuréttar samkvæmt 101. gr. og 102. gr. nefndra umferðarlaga, sbr. 18. gr. laga nr. 66,2006.

Við meðferð málsins fyrir dómi féll fulltrúi ákæruvalds frá því sakaratriði að ákærðu hefðu verið með umrædd fíkniefni í söluskyni og/eða dreifingarskyni, sbr. I. og II. kafli ákæru. Að öðru leyti áréttaði fulltrúinn gerðar kröfur.

Ákærðu krefjast vægustu refsingar sem lög leyfa.

A

Ákærðu hafa fyrir dómi skýlaust játað sakargiftir líkt og þeim er lýst í I.-IV. kafla ákæru, og eins og sakarefninu var breytt af hálfu fulltrúa ákæruvalds fyrir dómi.

Með játningum ákærðu, sem ekki er ástæða til að efast að sé sannleikanum samkvæmar, sem og gögnum málsins, er nægilega sannað að þeir hafi gerst sekir um þá háttsemi sem í ákæru er lýst, að því frátöldu, eins og áður sagði, að umrædd fíkniefni hafi verið ætluð til sölu og dreifingar.

Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008. Að þessu virtu eru ákærðu sakfelldir fyrir þá háttsemi, sem þeim er gefin að sök. Hátterni þeirra er rétt heimfært til laga í ákærunni.

B.

Ákærði, X, sem fæddur er 1986, á að baki sakaferil frá fyrri árum, en hann hefur ekki áhrif á refsingu hans í málinu. Við ákvörðun refsingar hans ber að líta til þess að um talsvert magn fíkniefna er að ræða, en einnig til þess að hann játaði skýlaust brot sín við alla meðferð málsins. Þykir refsing hans hæfilega ákveðin 45 daga fangelsi.

Ákærði, Z, sem fæddur er 1986, á að baki sakaferil frá fyrri árum, en hann hefur ekki áhrif á refsingu hans í máli þessu. Við ákvörðun refsingar hans ber að líta til þess að um talsvert magn fíkniefna er að ræða, en hins vegar játaði hann skýlaust brot sín við alla meðferð málsins. Þykir refsing hans eftir atvikum hæfilega ákveðin 60 daga fangelsi.

Ákærði, Y, sem fæddur er 1987, á samkvæmt sakavottorði sakaferil að baki. Hann gekkst þannig undir sektargerð hjá sýslumanninum á Akureyri 27. desember 2012 vegna ölvunarakstur og var þá gert að greiða sekt til ríkissjóðs, en jafnframt var hann sviptur ökurétti í sex mánuði. Þá gekkst ákærði Y undir sektargerð sama embættis í september 2010 vegna brota á ávana- og fíkniefnalöggjöfinni. Í því máli sem hér er til umfjöllunar játaði ákærði aðild sína að því sakarefni sem lýst er í II. kafla ákærða við yfirheyrslu hjá lögreglu þann 25. febrúar sl., en hann hafði áður verið yfirheyrður um það þann 5. apríl 2012.

Við ákvörðun refsingar ákærða Y ber að líta til þess að hann var með í vörslum sínum talsvert magn af fíkniefnum. Á hinn bóginn játaði hann skýlaust brot sín fyrir dómi, líkt og hann hafði gert við skýrslutöku hjá lögreglu 25. febrúar sl. Refsing ákærða þykir að ofangreindu virtu eftir atvikum hæfilega ákveðin 40 daga fangelsi.

Ofangreind brot ákærðu eru framin á árinu 2012 og verður ekki fram hjá því horft að allnokkur töf varð á meðferð málsins hjá embætti lögreglustjórans á Akureyri. Að því virtu og eins og atvikum máls þessa er háttað þykir rétt að binda áðurgreindar fangelsisrefsingar ákærðu skilorði, sem í dómsorði greinir.

Í máli þessu hefur ákærði Y gerst sekur um akstur undir áhrifum ávana- og fíkniefna, þar sem tetrahýdrókannabínólsýra mældist í þvagi hans í umrætt sinn, samkvæmt 2. mgr. 45. gr. a, umferðarlaga nr. 50, 1987, með síðari breytingum, sbr. niðurstöðu Hæstaréttar Íslands, m.a. í máli nr. 609/2008. Með vísan til 4. mgr. 77. gr. almennra hegningarlaga verður ákærða Y því jafnframt áðurnefndri refsivist dæmdur til að greiða 100.000 króna sekt til ríkissjóðs. Skal sektin greiðast innan fjögurra vikna frá birtingu dóms að telja, en ella sæti hann fangelsi í sjö daga.

Samkvæmt 6. mgr. 102. gr. umferðarlaga skal svipting ökuréttar ekki vara skemur en tvö ár hafi ökumaður áður brotið gegna ákvæðum 45. gr. eða 45. gr. a laganna. Að þessu virtu, áðurgreindum sakaferli ákærða Y og með hliðsjón af dómi Hæstaréttar Íslands í máli nr. 123/2012 ber að svipta hann ökurétti í tvö ár frá birtingu dóms að telja.

Gera skal upptæk til ríkissjóðs þau fíkniefni, er ákærðu höfðu í vörslum sínum og lögregla lagði hald á, eins og krafist er í ákæru, sbr. þar tilgreind lagaákvæði.

Að kröfu ákæruvalds verða ákærðu dæmdir til að greiða sakarkostnað til ríkissjóðs með vísan til 1. mgr. 218. gr. laga nr. 88, 2008. Samkvæmt tveimur yfirlitum lögreglustjóra nemur kostnaðurinn 226.169 krónum (70.053 og 156.116). Skal ákærði X einn greiða 70. 053 krónur. Þá skal ákærði Y einn greiða 86.063 krónur. Loks skulu ákærðu X, Y og Z greiða óskipt 70.053. krónur.

Ó-kk-nf Ó-kk-nf héraðsdómari kveður upp dóm þennan.

DÓMSORÐ.

Ákærði, Z, sæti fangelsi í 60 daga, en fullnustu refsingarinnar skal fresta og hún niður falla að liðnum tveimur árum frá uppsögu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði, X, sæti fangelsi í 45 daga, en fullnustu refsingarinnar skal fresta og hún niður falla að liðnum tveimur árum frá uppsögu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði, Y, sæti fangelsi í 40 daga, en fullnustu refsingarinnar skal fresta og hún niður falla að liðnum tveimur árum frá uppsögu dómsins að telja, haldi hann almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði, Y greiði 100.000 króna sekt til ríkissjóðs og komi sjö daga fangelsi í stað sektarinnar, verði hún eigi greidd innan fjögurra vikna frá birtingu dóms að telja.

Ákærði, Y, er sviptur ökurétti í tvö ár frá birtingu dóms að telja.

Gerð eru upptæk 40,54 grömm af kókaíni og 20 töflum af ecstasy (MDMA).

Ákærðu greiði sakarkostnað til ríkissjóðs. Skal ákærði X einn greiða 70.053 krónur. Þá skal ákærði Y einn greiða 86.063 krónur. Loks skulu ákærðu X, Y og Z greiða óskipt saman 70.053. krónur.